钦定古今图书集成/历象汇编/庶征典/第082卷 > 王充论衡 > 《北齐为百官贺甘露表》隋·卢思道
## 钦定古今图书集成/历象汇编/庶征典/第082卷 > 王充论衡 > 《北齐为百官贺甘露表》隋·卢思道

窃以河荥洛变，授祉于勋华；元玉素鳞，降灵于汤、武。
其间微禽弱草，改状移形，夜宿朝云，星光动色：皆以
照临下土，发挥帝载，千祀一致，隔代同符。伏惟陛下
上总天维，傍握河纪，持钦翼之小心，纂昇平之大业。
万灵翘首，应三台以西巡；两仪贞观，乘六气而东指。
云卿既出，还闻百辟之歌；《河清》可俟，实得万人之叹。
而上元乃顾，神物荐委，飞甘洒润，玉散珠连。昔魏明
仙掌，竟无灵液；汉武金盘，空望云表。岂若神浆可挹，
流珠九月之前；天酒自零，凝照三阶之下。斯实旷代
祥符，前王罕遇。休矣美矣，皇哉唐哉。臣等并邀昌运，
俱沐元造，骤闻秘祉，亟睹冥贶。振鳞抚翼，空驰鱼鸟
之心；瘗玉编金，方待云亭之后。